En die wagte wat moes waghou? | Netwerk24
En die wagte wat moes waghou?
Deur Hercules 21 November 2020 00:00
Daar gaan nie 'n dag om dat nie oor staatsentiteite se finansiële verknorsing berig word nie. Die SAL, Eskom, die SAUK, die lys is lank. Hoe het dit gebeur? Die antwoord: Swak bestuur – daar is feitlik geen beheer deur die "toesighouers" uitgeoefen nie.
By elk van die entiteite is daar 'n raad van trustees/direkteure (deur die betrokke minister aangestel) wat veronderstel is om toesig te hou. Te oordeel aan dit wat die Zondo-kommissie aangehoor het, het hulle nie in die beste belang van die entiteit en in goeder trou opgetree nie. Waar was die betrokke ministers wat veronderstel is om toesig te hou oor die trustees/direkteure? Wat van die oorsigrol van parlementêre komitees – het daar ooit optredes uit hul bevindings voortgevloei? Die ouditeur-generaal lê elke jaar 'n verslag aan die parlement voor waarin die stand van sake uitgespel word. Het daar enige optrede daaruit voortgevloei? Waarskynlik niks.
Dieselfde vrae word telkens gevra: Hoekom doen iemand nie iets nie en hoekom word diegene wat wette soos die Wet op Openbare Finansiële Bestuur oortree, nie aangekla nie? Kortom, waar was die wagte wat oor die wagte moes toesig hou?